b"\n_START_ARTICLE_\nFilles de Maria Escol\xc3\xa0pies\n_START_SECTION_\nHist\xc3\xb2ria\n_START_PARAGRAPH_\nLa congregaci\xc3\xb3 fou fundada per santa Paula Montal i Forn\xc3\xa9s (1799-1889) el 1829 a Figueres, quan hi obr\xc3\xad una escola per a la instrucci\xc3\xb3 de les noies, inspirat en l'obra de les Escoles Pies de Sant Josep de Calassan\xc3\xa7. L'objectiu era oferir a les dones les mateixes possibilitats d'educaci\xc3\xb3 prim\xc3\xa0ria que llavors tenien els nens, que eren els \xc3\xbanics que, habitualment, eren escolaritzats. En 1842 obre una segona escola a Arenys de Mar, poble de la fundadora._NEWLINE_Hi va prendre contacte amb els escolapis de Matar\xc3\xb3, que van visitar l'escola de la Montal i, veient les possibilitats de la tasca d'aquestes escoles, van recomanar la fundadora que parl\xc3\xa9s amb Agust\xc3\xad Casanovas, escolapi de Sabadell. El 24 de setembre de 1846 s'entrevisten amb Casanovas. Tots dos veuen que el millor \xc3\xa9s partir de l'obra de Montal per a crear aix\xc3\xad una branca femenina de l'obra escol\xc3\xa0pia, ampliant aix\xc3\xad a les nenes el carisma i els objectius de l'orde escolapi._NEWLINE_Amb Casanovas, van formar una nova congregaci\xc3\xb3, les constitucions de la qual van estar inspirades en les de l'orde mascul\xc3\xad. L'institut fundat per Paula Montal es convertia en part de la fam\xc3\xadlia escol\xc3\xa0pia, amb el nom Institut de les Filles de Maria Escol\xc3\xa0pies i el 2 de febrer del 1847 va \xc3\xa9sser aprovat pel bisbe de Barcelona: Paula Montal i tres companyes van fer llavors la professi\xc3\xb3 dels vots i van donar vida al nou institut. En 1860 van rebre el decretum laudis pontifici. La congregaci\xc3\xb3 es va estendre r\xc3\xa0pidament i a la mort de la fundadora ja tenia 346 religioses en dinou col\xc2\xb7legis._NEWLINE_En alguns pobles, les germanes s\xc3\xb3n mestres titulars per oposici\xc3\xb3; en altres, mantenen escoles pr\xc3\xb2pies. Pot obtenir ingressos, ja que l'educaci\xc3\xb3 era gratu\xc3\xafta per a les fam\xc3\xadlies sense recursos, tamb\xc3\xa9 admetien nenes de fam\xc3\xadlies que podien pagar, en una proporci\xc3\xb3 d'una a set.\n_START_SECTION_\nActivitat i difusi\xc3\xb3\n_START_PARAGRAPH_\nLes mares escol\xc3\xa0pies es dediquen a la instrucci\xc3\xb3 en escoles de tots els nivells, i a dirigir i mantenir col\xc2\xb7legis i resid\xc3\xa8ncies d'estudiants._NEWLINE_S\xc3\xb3n presents a Europa (It\xc3\xa0lia, Pol\xc3\xb2nia i Espanya), a l'\xc3\x80frica (Guinea Bissau, Guinea Equatorial i Senegal), a l'Am\xc3\xa8rica (Argentina, Bol\xc3\xadvia, Brasil, Xile, Col\xc3\xb2mbia, Cuba, Rep\xc3\xbablica Dominicana, Equador, M\xc3\xa8xic, Puerto Rico i Estats Units d'Am\xc3\xa8rica) i a l'\xc3\x80sia (Filipines, Jap\xc3\xb3 i l'\xc3\x8dndia). La seu general \xc3\xa9s a Roma._NEWLINE_Al final de 2005 la congregaci\xc3\xb3 tenia 732 religioses en 108 cases."